अजमेर. प्रदेश की एक मात्र हाई सिक्योरिटी जेल में भूख हड़ताल कर रहे सात और कैदियों की तबीयत बिगड़ गई। कैदियों को शनिवार शाम को जेएलएन अस्पताल में भर्ती कराया गया। इससे पहले छह कैदियों का अस्पताल में इलाज कराया जा चुका है। कैदियों का आरोप है कि उन्हें नियम विरुद्ध सामान्य जेल से हाई सिक्योरिटी जेल में शिफ्ट किया गया है। इस बारे में नियमित समीक्षा भी नहीं हो रही है। जेल में मूलभूत सुविधाएं नहीं दी जा रही है। समीक्षा दस मार्च को होगी...
पिछले तीन दिन से जेल में कैदियों ने खाना-पीना छोड़ रखा है। जिला कलेक्टर के निर्देश पर प्रशासन के अधिकारी लगातार कैदियों से बातचीत कर समझाइश की कोशिश कर रहे हैं। अधिकारियों ने आश्वासन दिया है कि हाई सिक्यूरिटी जेल से सामान्य जेलों में कैदियों को शिफ्ट करने की प्रक्रिया के लिए समीक्षा दस मार्च को होगी, लेकिन कैदियों की मांग है कि समीक्षा के मापदंड बदले जाने चाहिए। कैदियों ने खाना-पीना छोड़ रखा है।
2 -2 की संख्या में सबको अलग-अलग रखा है...
शनिवार शाम को जेल प्रशासन ने कैदी अरविंद पुत्र किशन, गिरिराज सिंह, हनुमान सिंह, रणजीत सिंह, दामोदर, सुरेश जैन और मोहनसिंह को जेएलएन अस्पताल पहुंचाया, जहां उन्हें भर्ती किया गया। हाई सिक्योरिटी जेल की कड़ी सुरक्षा और नियम-कायदे हार्डकोर अपराधियों के लिए परेशानी का सबब है। सामान्य जेलों से अधिक सख्ती और कैदियों को कम सुविधा मिलने से कैदी तनाव में हैं।
वर्तमान में 70 हार्डकोर अपराधी हाई सिक्योरिटी जेल में हैं मगर 2 -2 की संख्या में सबको अलग-अलग रखा गया है। मनोरंजन का कोई साधन भी जेल में नहीं है। कैदियों ने अब सख्ती से तंग आकर भूख हड़ताल शुरू कर दी है। तीन दिन से कैदी भूख हड़ताल पर हैं। प्रशासन ने कैदियों से संवाद किया तो कैदियों ने समीक्षा की मांग की, जिसे प्रशासन ने मान लिया है।
hin_Deva hin_Deva hin_Deva hin_Deva hin_Deva